text: Campanya de sensibilització de les violències masclistes que pateixen les dones grans – Comarques de Ponent
  Campanya de sensibilització de les violències masclistes que pateixen les dones grans
  El Departament de Treball, Afers Socials i Famílies impulsa una campanya a xarxes socials per conscienciar sobre les violències masclistes que pateixen les dones grans. Sota l'eslògan Les violències masclistes contra les dones grans no són petites. A grans dones, grans respostes, la campanya s'emmarca en la idea que totes les dones, tinguin l'edat que tinguin, tenen dret a una vida lliure de violències masclistes. Els rols i estereotips sobre les dones grans encara avui són vigents i es perpetuen pel fet de ser dones i de tenir una determinada edat, reduint així els seus drets i oportunitats de viure una vida plena i lliure.
  La campanya consta de quatre vídeos que reflecteixen diversos tipus de violència masclista (psicològica, econòmica…) en diferents àmbits (de parella, familiar, laboral…). La campanya pretén visibilitzar sobretot les violències mes invisibilitzades i naturalitzades que pateixen les dones grans (incapacitat de decidir sobre l'economia familiar, submissió a les tasques reproductives o a l'economia informal, submissió a les decisions del marit o d'altres membres de la família, poc respecte per a les seves opinions i decisions, invisibilitat social…).
  Tot i que les persones grans representen gairebé una quarta part de la població de Catalunya i que, de mitjana, el 63,08% són dones, però que arriba fins el 77% en edats més avançades, encara hi ha una gran invisibilitat de les violències masclistes envers les dones de més de 60 anys i una homogeneïtzació sistèmica d'aquests grups d'edat, incloent sota un mateix grup a dones d'entre 60 a 100 anys o més, provocant una mirada reduccionista de la realitat, un gran desconeixement de les especificitats de les formes i àmbits de les violències masclistes en aquesta etapa de la vida i una disminució de la capacitat de donar una resposta adequada, des d'un coneixement i comprensió profunda de les causes i conseqüències, necessària per reduir-ne la seva invisibilitat, la normalització social i el seu abast.
  El passat mes de gener, la Direcció General de Serveis Socials també va organitzar la formació Violències masclistes envers les dones grans a la qual van participar 361 professionals dels Serveis Socials Bàsics i Especialitzats.
  També s'imprimiran 3.600 cartels que es repartiran als equipaments de la Direcció d'Acció Cívica i Comunitària: Cases del Mar, Casals Cívics, Hotels d'Entitats, Punts Òmnia, Oficines d'Afers Socials i Famílies, Casals de Gent Gran i a totes aquelles administracions, serveis i recursos que facin arribar la seva petició a programaviolenciamasclistadgacc@gencat.cat.